સર્વેક્ષણ ર૦૧૮માં ગુજરાતના વધુ શહેરો ટોપ ટેનમાં આવશે તેવી અપેક્ષા હતી તે તો ન સંતોષાઈ ઉલટાનું એક પણ શહેર ટોપ ટેનમાં ન આવ્યું. ક્લીન સિટીના ટોપ ટેનમાંથી ગુજરાત બાકાત થઈ ગયું છે. દેશનાં ૪,ર૦૩ શહેરોનો જુદી-જુદી કેટેગરીમાં આવરી લઈને સર્વેક્ષણ કરવામાં આવ્યું હતું તેમાં રાજ્યનાં ૪૦ શહેરોનો સમાવેશ કરવામાં આવ્યો હતો. ગુજરાતના સૌથી મોટા અમદાવાદ શહેરનો ૧રમો ક્રમ, સુરતનો ૧૪, રાજકોટનો ૩પ અને વડોદરાનો ૪૪મો ક્રમ આવ્યો છે. ગુજરાતનું પાટનગર ગાંધીનગર ગ્રીન સિટી કહેવાય છે પણ પાટનગરનું સ્થાન ર૬મુ આવ્યું છે. રાજ્યનાં મોટા શહેરોમાં મહાનગરપાલિકાઓ કાર્યરત હોય છે. ડોર ટુ ડોર ટિપરવાન કચરો લેવા આવે તેવંુ મિકેનિઝમ ગોઠવાયું હોય છે. સ્વચ્છતાની બાબતમાં ગુજરાત પાછળ ધકેલાયું છે, તેમાં તંત્રની સાથે નાગરિકોનો પણ એટલો જ વાંક છે. સિવિક સેન્સનો અભાવ જોવા મળી રહ્યો છે. એવું અનેક વખત જોવા મળ્યું છે કે કચરા પેટી સામે પડી હોવા છતાં કચરો તેમાં નાખવાના બદલે રોડ પર ફેંકવામાં આવે છેે. જ્યાં અને ત્યાં પાન-ફાંકીની પિચકારી મારવામાં આવે છે. સ્વચ્છતાની બાબતમાં સ્વયં શિસ્ત જે અન્ય દેશોમાં જોવા મળે છે તે અહીં જોવા મળતી નથી. ગુજરાતીઓ જયારે વિદેશ જાય છે ત્યારે ત્યાંના સ્વચ્છતાનાં નિયમો પૂરે પૂરા પાળે છે કારણ કે કડક સરકારી પગલાનો ડર સતાવે છે, પણ પરત ગુજરાત આવે એટલે નિયમો ભૂલી જવાના. દંડની તો કોઈને પરવા જ નથી, કારણ કે સફાઈની બાબતમાં આપણે કોઈને કડક સજા થઈ હોય તેવો દાખલો જ બન્યો નથી.